title: 2014 m. spalio 30 d. Komisijos įgyvendinimo reglamentas (ES) Nr. 1191/2014, kuriuo nustatoma Europos Parlamento ir Tarybos reglamento (ES) Nr. 517/2014 dėl fluorintų šiltnamio efektą sukeliančių dujų 19 straipsnyje nurodytos ataskaitos teikimo forma ir priemonės

text:
5.11.2014

               LT

               Europos Sąjungos oficialusis leidinys

               L 318/5

         KOMISIJOS ĮGYVENDINIMO REGLAMENTAS (ES) Nr. 1191/2014
   2014 m. spalio 30 d.
   kuriuo nustatoma Europos Parlamento ir Tarybos reglamento (ES) Nr. 517/2014 dėl fluorintų šiltnamio efektą sukeliančių dujų 19 straipsnyje nurodytos ataskaitos teikimo forma ir priemonės
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 517/2014 dėl fluorintų šiltnamio efektą sukeliančių dujų, kuriuo panaikinamas Reglamentas (EB) Nr. 842/2006 (1), ypač į jo 19 straipsnio 7 dalį,
   kadangi:

               (1)

               Komisijos reglamentu (EB) Nr. 1493/2007 (2) buvo nustatyta tam tikrų fluorintų šiltnamio efektą sukeliančių dujų gamintojų, importuotojų ir eksportuotojų teikiamų ataskaitų forma, kaip numatyta Europos Parlamento ir Tarybos reglamente (EB) Nr. 842/2006 (3). Reglamentas (EB) Nr. 842/2006 pakeistas Reglamentu (ES) Nr. 517/2014. Reglamento (ES) Nr. 517/2014 19 straipsnyje nustatyti nauji ataskaitų teikimo įpareigojimai, susiję su Reglamento (ES) Nr. 517/2014 I ir II prieduose nurodytų cheminių medžiagų gamyba, importu, eksportu, naudojimu kaip žaliavų ir suardymu. Todėl Reglamentas (EB) Nr. 1493/2007 turėtų būti pakeistas šiuo reglamentu;

               (2)

               siekiant užtikrinti, kad duomenys būtų renkami vienodai ir nuosekliai, ir sumažinti administracinę naštą, pagal Reglamento (ES) Nr. 517/2014 19 straipsnį reikalaujamą informaciją įmonės turėtų teikti naudodamos elektroninę informacijos teikimo priemonę, kurioje yra įvairiai jų veiklai skirtų formų; tas Europos aplinkos agentūros parengtas formas galima rasti Europos Komisijos interneto svetainėje;

               (3)

               savanoriškai teikiami duomenys apie hidrofluorangliavandenilių, eksportuotų specialiai šiam tikslui Europos Sąjungoje pagamintoje įrangoje, kiekį gali būti naudingi vertinant ekonominį mažesnio kiekio hidrofluorangliavandenilių pateikimo rinkai poveikį, nors tokie duomenys ir nėra būtini pamatinėms vertėms ir kvotoms apskaičiuoti;

               (4)

               šiame reglamente numatytos priemonės atitinka pagal Reglamento (ES) Nr. 517/2014 24 straipsnio 1 dalį įsteigto komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Pagal Reglamento (ES) Nr. 517/2014 19 straipsnį reikalaujamos ataskaitos teikiamos elektroniniu būdu, naudojant informacijos teikimo priemonę, grindžiamą šio reglamento priede pateikta forma, kuri tuo tikslu taip pat pateikta Komisijos interneto svetainėje.
   2 straipsnis
   Reglamentas (EB) Nr. 1493/2007 panaikinamas.
   3 straipsnis
   Šis reglamentas įsigalioja 20-ą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. spalio 30 d.

            Komisijos vardu

            Pirmininkas

         José Manuel BARROSO

      (1)  OL L 150, 2014 5 20, p. 195.

      (2)  2007 m. gruodžio 17 d. Komisijos reglamentas (EB) Nr. 1493/2007, nustatantis pagal Europos Parlamento ir Tarybos reglamentą (EB) Nr. 842/2006 tam tikrų fluorintų šiltnamio efektą sukeliančių dujų gamintojų, importuotojų ir eksportuotojų teikiamų ataskaitų formą (OL L 332, 2007 12 18, p. 7).

      (3)  2006 m. gegužės 17 d. Europos Parlamento ir Tarybos reglamentas (EB) Nr. 842/2006 dėl tam tikrų fluorintų šiltnamio efektą sukeliančių dujų (OL L 161, 2006 6 14, p. 1).

      PRIEDAS
      BENDRIEJI PAAIŠKINIMAI
      Jeigu informacijai pateikti skirtuose šio priedo skirsniuose nenurodyta kitaip, teikiami duomenys turi būti susiję su įmonės veikla, kuri vykdyta ataskaitiniais kalendoriniais metais.
      Kiekviename informacijai pateikti skirtame skirsnyje atskirai nurodomi matavimo vienetai, dujos, apie kurias teikiami duomenys, informacijos išsamumas ir metai, kuriais apie veiklą turi būti pranešama pirmą kartą.
      Bendra duomenų teikimo priemonės forma nurodyta tolesniuose informacijai pateikti skirtuose skirsniuose. Tolesnių skirsnių numeracija nėra susijusi su Reglamente (ES) Nr. 517/2014 pateikta numeracija ar elektronine informacijos teikimo priemone; ji naudojama automatinio verčių apskaičiavimo formulėse.

            Informacijai pateikti skirti skirsniai

         1 skirsnis.   informaciją turi pateikti dujų gamintojai (Reglamento (ES) Nr. 517/2014 19 straipsnio 1 bei 2 dalys ir Reglamento (ES) Nr. 517/2014 VII priedo 1 punkto a ir c papunkčiai)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienų į Reglamento (ES) Nr. 517/2014 I arba II priedą įrašytų dujų kiekis atskirai nurodomas metrinėmis tonomis tūkstantųjų tikslumu. Nurodomas rinkai pateiktų mišinių, kurių sudėtyje yra tų cheminių medžiagų, kiekis, taip pat dujų, naudojamų kaip sudedamosios šių mišinių dalys iš kitų šaltinių nei pačios įmonės produkcija, kiekis.

                     TEIKTINA INFORMACIJA

                     PASTABOS

                  1A

                  Bendras Sąjungos įrenginiuose pagamintos produkcijos kiekis

                  1B

                              —

                              Sąjungos įrenginiuose pagamintos produkcijos, kurią sudaro surinkta šalutinė produkcija arba nepageidaujami produktai, kiekis, jei ta šalutinė produkcija arba tie produktai sunaikinti įrenginiuose prieš juos pateikiant rinkai

                  Produkciją naikinantys gamintojai bendrą sunaikintos produkcijos kiekį nurodo 8 skirsnyje.

                  1C

                              —

                              Sąjungos įrenginiuose pagamintos produkcijos, kurią sudaro surinkta šalutinė produkcija arba nepageidaujami produktai, kiekis, jei ta šalutinė produkcija arba tie produktai perduoti kitoms įmonėms, kad būtų sunaikinti, ir nebuvo anksčiau pateikti rinkai

                  Turi būti nurodyta produkciją naikinanti įmonė.

                     AUTOMATIŠKAI APSKAIČIUOJAMI KIEKIAI

                  1D

                  Bendras anksčiau rinkai nepateiktos sunaikintos pačios įmonės pagamintos produkcijos kiekis

                  1D = 1B + 1C

                  1E

                  Parduoti skirta produkcija

                  1E = 1A – 1D

         2 skirsnis.   Informaciją turi pateikti dujų importuotojai (Reglamento (ES) Nr. 517/2014 19 straipsnio 1 dalis ir Reglamento (ES) Nr. 517/2014 VII priedo 2 punkto a papunktis)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienų į Reglamento (ES) Nr. 517/2014 I arba II priedą įrašytų dujų, mišinių, kuriuose yra bent vienos rūšies tokių dujų, arba kiekvienos rūšies dujų ar mišinių, kurių yra importuojamuose iš anksto sumaišytuose polioliuose, kiekis atskirai nurodomas metrinėmis tonomis tūkstantųjų tikslumu.
      Šiame skirsnyje pateikiama informacija tik apie importuojamas nefasuotas dujas, įskaitant dujas, vežamas kartu su įranga, kad tomis dujomis būtų galima pripildyti importuotą įrangą; įrangoje esančių dujų kiekio nurodyti nereikia. Apie importuotas gaminiuose ar įrangoje esančias dujas informacija nurodoma 11 skirsnyje. Informacija pateikiama apie visas importuojamas dujas, išskyrus dujas, kurios importuotos tam, kad būtų tranzitu pervežtos per Sąjungos muitų teritoriją, arba dujas, importuotas pagal kitas procedūras, leidžiančias laikiną prekių judėjimą muitų teritorijoje, jei pastaruoju atveju prekės lieka muitų teritorijoje ne ilgiau kaip 45 dienas.

                     TEIKTINA INFORMACIJA

                     PASTABOS

                  2A

                  Į Sąjungą importuotų dujų kiekis

         3 skirsnis.   Informaciją turi pateikti dujų eksportuotojai (Reglamento (ES) Nr. 517/2014 19 straipsnio 1 bei 2 dalys ir Reglamento (ES) Nr. 517/2014 VII priedo 3 punkto a ir b papunkčiai)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienų į Reglamento (ES) Nr. 517/2014 I arba II priedą įrašytų dujų, mišinių, kuriuose yra bent vienos rūšies tokių dujų, arba kiekvienos rūšies dujų ar mišinių, kurių yra eksportuojamuose iš anksto sumaišytuose polioliuose, kiekis atskirai nurodomas metrinėmis tonomis tūkstantųjų tikslumu.
      Šiame skirsnyje pateikiama informacija tik apie eksportuojamas nefasuotas dujas, įskaitant dujas, vežamas kartu su įranga, kad tomis dujomis būtų galima pripildyti eksportuotą įrangą.
      Informacija apie pačios įmonės pagamintų dujų arba pačios įmonės importuotų dujų, pristatytų kitoms Sąjungos įmonėms tiesiogiai eksportuoti, kiekį pateikiama 5 skirsnyje.

                     TEIKTINA INFORMACIJA

                     PASTABOS

                  3A

                  Bendras iš Sąjungos eksportuotų dujų kiekis

                  3B

                  Eksportuotų dujų, kurias pagamino arba importavo pati įmonė, kiekis

                     AUTOMATIŠKAI APSKAIČIUOJAMI KIEKIAI

                  3C

                  Eksportuotų dujų, įsigytų iš kitų Sąjungos įmonių, kiekis

                  3C = 3A – 3B

                     TEIKTINA INFORMACIJA

                  3D

                  Pakartotinai panaudoti skirtų eksportuotų dujų kiekis

                  3E

                  Regeneruoti skirtų eksportuotų dujų kiekis

                  3F

                  Suardyti skirtų eksportuotų dujų kiekis

         4 skirsnis.   Informaciją turi pateikti dujų gamintojai ir importuotojai (Reglamento (ES) Nr. 517/2014 19 straipsnio 1 dalis ir Reglamento (ES) Nr. 517/2014 VII priedo 1 punkto d papunktis, 2 punkto b ir d papunkčiai)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienų į Reglamento (ES) Nr. 517/2014 I arba II priedą įrašytų dujų, mišinių, kuriuose yra bent vienos rūšies tokių dujų, arba kiekvienos rūšies dujų ar mišinių, kurių yra iš anksto sumaišytuose polioliuose, kiekis atskirai nurodomas metrinėmis tonomis tūkstantųjų tikslumu.

                     TEIKTINA INFORMACIJA

                     PASTABOS

                  4A

                  Bendras sausio 1 d. turimų atsargų kiekis

                  4B

                              —

                              iš jų: sausio 1 d. turimų pačios įmonės importuotų ar pagamintų dujų atsargų kiekis

                  4C

                              —

                              iš jų: sausio 1 d. turimų pačios įmonės importuotų ar pagamintų dujų, kurios anksčiau nebuvo pateiktos rinkai, atsargų kiekis

                  Visų pirma, pačios įmonės pagamintų neparduotų dujų kiekis ir pačios įmonės importuotų, bet į laisvą apyvartą neišleistų dujų kiekis

                     AUTOMATIŠKAI APSKAIČIUOJAMI KIEKIAI

                  4D

                              —

                              iš jų: sausio 1 d. turimų pačios įmonės importuotų arba pačios įmonės pagamintų dujų, kurios anksčiau pateiktos rinkai, atsargų kiekis

                  Visų pirma, pačios įmonės importuotų dujų, išleistų į laisvą apyvartą, kiekis
                  4D = 4B – 4C

                  4E

                  Kitos sausio 1 d. turimos atsargos

                  Visų pirma Sąjungoje įsigytos dujos
                  4E = 4A – 4B

                     TEIKTINA INFORMACIJA

                  4F

                  Bendras gruodžio 31 d. turimų atsargų kiekis

                  4G

                              —

                              iš jų: gruodžio 31 d. turimų pačios įmonės importuotų arba pagamintų dujų atsargų kiekis

                  4H

                              —

                              iš jų: gruodžio 31 d. turimų pačios įmonės importuotų arba pagamintų dujų, kurios anksčiau nepateiktos rinkai, atsargų kiekis

                  Visų pirma, pačios įmonės pagamintų neparduotų dujų kiekis ir pačios įmonės importuotų, bet į laisvą apyvartą neišleistų dujų kiekis.

                     AUTOMATIŠKAI APSKAIČIUOJAMI KIEKIAI

                  4I

                              —

                              iš jų: gruodžio 31 d. turimų pačios įmonės importuotų arba pagamintų dujų, kurios anksčiau pateiktos rinkai, atsargų kiekis

                  Visų pirma, pačios įmonės importuotų dujų, išleistų į laisvą apyvartą, kiekis.
                  4I = 4G – 4H

                  4J

                              —

                              iš jų: kitų gruodžio 31 d. turimų atsargų kiekis

                  Visų pirma, Sąjungoje įsigytos dujos.
                  4J = 4F – 4G

                     TEIKTINA INFORMACIJA

                  4K

                  Pačios įmonės regeneruotų dujų kiekis

                  4L

                  Pačios įmonės pakartotinai panaudotų dujų kiekis

                     AUTOMATIŠKAI APSKAIČIUOJAMI KIEKIAI

                  4M

                  Bendras rinkai fiziškai pateiktų dujų kiekis

                  4M = 1E + 2A – 3B + 4C – 4H

         5 skirsnis.   Dujų, naudojamų tokiais tikslais, kuriems netaikoma 15 straipsnio 2 dalis, kiekiai. Informaciją turi pateikti hidrofluorangliavandenilių gamintojai ir importuotojai (Reglamento (ES) Nr. 517/2014 19 straipsnio 1, 2, 3 bei 4 dalys ir Reglamento (ES) Nr. 517/2014 VII priedo 1 punkto b papunktis ir 2 punkto a papunktis)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienos rūšies hidrofluorangliavandenilių (Reglamento (ES) Nr. 517/2014 I priedo 1 skirsnyje nurodytų dujų, mišinių arba iš anksto sumaišytų poliolių, kuriuose yra bent vienos rūšies tokių dujų) kiekis atskirai nurodomas metrinėmis tonomis tūkstantųjų tikslumu.

                     TEIKTINA INFORMACIJA

                     PASTABOS

                  5A

                  Į Sąjungą importuojamų suardyti skirtų dujų kiekis

                  Turi būti nurodyta dujas ardanti (-čios) įmonė (-ės).
                  Importuotojai, kurie ir patys ardo dujas, suardytų dujų kiekį nurodo 8 skirsnyje.

                  5B

                  Dujų, kurias gamintojas ar importuotojas naudoja kaip žaliavas, arba kurias gamintojas ar importuotojas tiesiogiai tiekia įmonėms, kad tos dujos būtų naudojamos kaip žaliavos, kiekis

                  Turi būti nurodyta (-os) žaliavas naudojanti (-čios) įmonė (-ės).
                  Gamintojai ar importuotojai, kurie ir patys naudoja žaliavas, informaciją apie žaliavų naudojimą pateikia 7 skirsnyje.

                  5C

                  Tiesiogiai įmonėms tiekiamų dujų, skirtų eksportuoti iš Sąjungos, kiekis, jeigu tos dujos nebuvo vėliau (iki eksporto ) pristatytos kitam Sąjungoje veikiančiam subjektui.
                  Savanoriškai – įmonėms tiesiogiai tiekiamų dujų įrangai gaminti Sąjungoje kiekis, jei ši įranga vėliau tiesiogiai eksportuojama iš Sąjungos.

                  Turi būti nurodyta (-os) eksportuojanti (-čios) įmonė (-ės). Turėtų būti pateikti tikrinimo dokumentai.
                  Informacija turi būti teikiama tik apie nefasuotus hidrofluorangliavandenilius; nereikia pranešti apie gaminiuose ar įrangoje esančių dujų kiekį.
                  Informavimo tikslais gali būti teikiami duomenys apie tiesiogiai eksportuojamai įrangai gaminti tiekiamas dujas: turėtų būti nurodomas eksportuojantis įrangos gamintojas ir eksportuotų dujų kiekis.

                  5D

                  Dujų, kurios tiesiogiai tiekiamos naudoti karinėje įrangoje, kiekis

                  Turi būti nurodyta karinėje įrangoje naudotinas dujas gaunanti įmonė.

                  5E

                  Dujų, kurios tiesiogiai tiekiamos įmonei, naudojančiai jas puslaidininkinei medžiagai ėsdinti arba cheminio nusodinimo iš garų fazės kameroms valyti puslaidininkių gamybos sektoriuje, kiekis

                  Turi būti nurodytas dujas gaunantis puslaidininkių gamintojas.

                  5F

                  Dujų, tiesiogiai tiekiamų įmonei, gaminančiai vaistiniams preparatams vartoti skirtus fiksuotų dozių inhaliatorius, kiekis

                  Turi būti nurodytas dujas gaunantis vaistiniams preparatams vartoti skirtų fiksuotų dozių inhaliatorių gamintojas.

         6 skirsnis.   Dujų naudojimo ES rinkoje kategorijos. Informaciją turi pateikti dujų gamintojai ir importuotojai (Reglamento (ES) Nr. 517/2014 19 straipsnio 1 bei 2 dalys ir Reglamento (ES) Nr. 517/2014 VII priedo 1 punkto a papunktis bei 2 punkto a papunktis)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienų dujų, įrašytų į Reglamento (ES) Nr. 517/2014 I arba II priedą, arba mišinių, kuriuose yra bent vienos rūšies tokių dujų, kiekis atskirai nurodomas metrinėmis tonomis tūkstantųjų tikslumu.

                     TEIKTINA INFORMACIJA

                     PASTABOS

                  6A

                  Eksportas

                  Čia nurodomas hidrofluorangliavandenilių kiekis [6A] turi būti toks pat arba didesnis už nurodytąjį 5 skirsnyje, t. y. tiesiogiai įmonėms tiekiamų eksportuoti iš Sąjungos skirtų dujų kiekį, jei tos dujos nebuvo vėliau (iki eksporto) pristatytos kitam Sąjungoje veikiančiam subjektui [5C].

                  6 B

                  Suardymas

                  Čia nurodomas hidrofluorangliavandenilių kiekis [6B] turi būti toks pat arba didesnis už nurodytąjį 5 skirsnyje, t. y. dujų, importuotų į Sąjungą tam, kad būtų suardytos, kiekį [5A].

                  6C

                  Karinė įranga

                  Čia nurodomas hidrofluorangliavandenilių kiekis [6C] turi būti toks pat arba didesnis už nurodytąjį 5 skirsnyje, t. y. dujų, kurios tiesiogiai pristatytos tam, kad būtų naudojamos karinėje įrangoje, kiekį [5D].

                  6D

                  Šaldymas, oro kondicionavimas ir šildymas

                  6E

                  Kiti šilumos pernašos skysčiai

                  6F

                  Putų gamyba

                  6G

                  Iš anksto sumaišytų poliolių gamyba

                  6H

                  Priešgaisrinė apsauga

                  6I

                  Aerozoliai – medicininiai doziniai inhaliatoriai

                  Čia nurodomas hidrofluorangliavandenilių kiekis [6I] turi būti toks pat arba didesnis už nurodytąjį 5 skirsnyje, t. y. dujų, tiesiogiai tiekiamų įmonei, gaminančiai vaistiniams preparatams vartoti skirtus fiksuotų dozių inhaliatorius, kiekį [5F].

                  6J

                  Aerozoliai – kitos reikmės

                  6K

                  Tirpikliai

                  6L

                  Žaliavos

                  Čia nurodomas hidrofluorangliavandenilių kiekis [6L] turi būti toks pat arba didesnis už nurodytąjį 5 skirsnyje, t. y. dujų, kurias gamintojas naudoja kaip žaliavas arba kurias gamintojas ar importuotojas tiesiogiai tiekia įmonėms, kad tos dujos būtų naudojamos kaip žaliavos, kiekis [5B].

                  6M

                  Puslaidininkių gamyba

                  Čia nurodomas hidrofluorangliavandenilių kiekis [6M] turi būti toks pat arba didesnis už nurodytąjį 5 skirsnyje, t. y. dujų, kurios tiesiogiai tiekiamos įmonei, naudojančiai jas puslaidininkinei medžiagai ėsdinti arba cheminio nusodinimo iš garų fazės kameroms valyti puslaidininkių gamybos sektoriuje, kiekį [5E].

                  6N

                  Saulės baterijų gamyba

                  6O

                  Kitų elektronikos prietaisų gamyba

                  6P

                  Aukštos įtampos skirstomieji įrenginiai

                  6Q

                  Dalelių greitintuvai

                  6R

                  Magnio liejimas slegiant

                  6S

                  Anestetikai

                  6T

                  Kitoks arba nežinomas panaudojimo būdas

                  Kitas (-i) panaudojimo būdas (-ai) turi būti nurodytas (-i), o nežinomą panaudojimo būdą informacijos teikėjas turi paaiškinti.

                  6U

                  Nuotėkis sandėliuojant, vežant ar perduodant

                  6V

                  Apskaitos patikslinimai

                  Kai pranešama apie tokius kiekius, turėtų būti pateiktas paaiškinimas.

                     AUTOMATINIS KIEKIŲ APSKAIČIAVIMAS

                  6W

                  Bendras įvairioms naudojimo kategorijoms priskirtų dujų kiekis

                  6W = 6A + 6B + 6C + 6D + 6E + 6F + 6G + 6H + 6I + 6J + 6K + 6L + 6M + 6N + 6O + 6P + 6Q + 6R + 6S + 6T + 6U + 6V
                  Jei duomenys pateikti teisingai, bendras įvairioms naudojimo kategorijoms priskirtų dujų kiekis [6W] atitiks apskaičiuotą bendrą Sąjungos rinkai pristatytų dujų kiekį [6X].

                  6X

                  Bendras Sąjungos rinkai pristatytų dujų kiekis

                  6X = 1E + 2A – 3B + 4B – 4G + 4K

         7 skirsnis.   Informaciją turi pateikti dujų naudotojai, kurie jas naudoja kaip žaliavas (Reglamento (ES) Nr. 517/2014 19 straipsnio 3 dalis ir Reglamento (ES) Nr. 517/2014 VII priedo 5 punktas)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienų dujų, įrašytų į Reglamento (ES) Nr. 517/2014 I arba II priedą, arba mišinių, kuriuose yra bent vienos rūšies tokių dujų, kiekis atskirai nurodomas metrinėmis tonomis tūkstantųjų tikslumu.
      Čia informacija teikiama tik apie dujų, kurios faktiškai panaudotos kaip žaliavos, kiekį.
      Jei hidrofluorangliavandenilius (dujas, įrašytas į Reglamento (ES) Nr. 517/2014 I priedo 1 skirsnį, arba mišinius, kuriuose yra bent vienos rūšies tokių dujų) pagamino arba importavo įmonė, naudojanti juos kaip žaliavas, panaudotų dujų kiekis taip pat nurodomas 5 skirsnyje. Jeigu įmonė pagamino arba importavo tas dujas ir vėliau pardavė jas kitoms įmonėms, kad šios naudotų tas dujas kaip žaliavas, pristatytų dujų kiekis nurodomas tik 5 skirsnyje, nurodant žaliavas naudojančią įmonę.

                     TEIKTINA INFORMACIJA

                     PASTABOS

                  7A

                  Dujų, kurias kaip žaliavas naudoja pati įmonė, kiekis

         8 skirsnis.   Informaciją turi pateikti dujas suardžiusios įmonės (Reglamento (ES) Nr. 517/2014 19 straipsnio 2 dalis ir Reglamento (ES) Nr. 517/2014 VII priedo 4 punktas)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Kiekvienų fluorintų šiltnamio efektą sukeliančių dujų, įrašytų į Reglamento (ES) Nr. 517/2014 I arba II priedą, arba mišinių, kuriuose yra bent vienos rūšies tokių dujų, kiekis atskirai nurodomas metrinėmis tonomis tūkstantųjų tikslumu.
      Turi būti nurodytas bendras pačios informaciją teikiančios įmonės suardytų dujų kiekis. Gamybos veiklą vykdančios įmonės taip pat pateikia informaciją apie savo pagamintų dujų, kurios buvo suardytos, kiekį (1 skirsnyje).
      Hidrofluorangliavandenilius (dujas, įrašytas į Reglamento (ES) Nr. 517/2014 I priedo 1 skirsnį, arba mišinius, kuriuose yra bent vienos rūšies tokių dujų) importuojančios įmonės pateikia informaciją apie jų importuotų dujų, kurios buvo suardytos, kiekį (5 skirsnyje).
      Čia nereikia nurodyti kitoms ES įmonėms išsiųstų suardyti dujų kiekio. Į ES nepriklausančias šalis eksportuotų suardyti dujų kiekis turi būti nurodytas 3F skirsnyje.

                     TEIKTINA INFORMACIJA

                     PASTABOS

                  8 A

                  Dujų, kurias informaciją teikianti bendrovė suardė taikydama aukštatemperatūrio deginimo technologiją, kiekis

                  8B

                  Dujų, kurias informaciją teikianti bendrovė suardė taikydama šiluminės desorbcijos technologiją, kiekis

                  8C

                  Dujų, kurias informaciją teikianti bendrovė suardė taikydama kitokias technologijas, kiekis

                  Turi būti nurodytos taikytos suardymo technologijos.

                     AUTOMATIŠKAI APSKAIČIUOJAMI KIEKIAI

                  8D

                  Bendras pačios įmonės suardytų dujų kiekis

                  8D = 8A + 8B + 8C

                     TEIKTINA INFORMACIJA

                  8E

                  Sausio 1 d. turimos dujų, kurios dar bus suardytos, atsargos.

                  8F

                  Gruodžio 31 d. turimos dujų, kurias ketinama suardyti ir kurios dar bus suardytos, atsargos.

         9 skirsnis.   Informaciją turi pateikti gamintojai arba importuotojai, leidę naudoti hidrofluorangliavandenilių kvotą įmonėms, tiekiančioms rinkai hidrofluorangliavandenilių pripildytą šaldymo, oro kondicionavimo ir šilumos siurblių įrangą (Reglamento (ES) Nr. 517/2014 19 straipsnio 1 dalis ir Reglamento (ES) Nr. 517/2014 VII priedo 1 punkto e papunktis ir 2 punkto c papunktis)

      Pirmą kartą taikoma atsiskaitant už 2015 m. vykdytą veiklą (ne vėliau kaip 2016 m. kovo 31 d.).
      Kiekis nurodomas CO2 ekvivalento tonomis 1 CO2 ekvivalento tonos tikslumu, neišskiriant skirtingų hidrofluorangliavandenilių.
      Informacija teikiama tik apie ataskaitiniais kalendoriniais metais išduotus leidimus.

                     TEIKTINA INFORMACIJA

                     PASTABOS

                  9A

                  Kiekiai, kuriems taikomi leidimai naudoti kvotą, pagal Reglamento (ES) Nr. 517/2014 18 straipsnio 2 dalį suteikti iš anksto užpildytos įrangos gamintojams ar importuotojams

                  Turi būti nurodyta leidimą gaunanti įmonė.

         10 skirsnis.   Informaciją turi pateikti įmonės, gavusios savo kvotą remiantis vien tik deklaracija pagal Reglamento (ES) Nr. 517/2014 16 straipsnio 2 dalį ir pagal Reglamento (ES) Nr. 517/2014 18 straipsnio 2 dalies antrą pastraipą leidusios naudoti hidrofluorangliavandenilių kvotą įmonėms, tiekiančioms rinkai hidrofluorangliavandenilių pripildytą šaldymo, oro kondicionavimo ir šilumos siurblių įrangą (Reglamento (ES) Nr. 517/2014 19 straipsnio 1 dalis ir Reglamento (ES) Nr. 517/2014 VII priedo 1 dalies e punktas bei 2 dalies c punktas)

      Pirmą kartą taikoma atsiskaitant už 2015 m. vykdytą veiklą (ne vėliau kaip 2016 m. kovo 31 d.).
      Kiekvienos rūšies hidrofluorangliavandenilių (dujų, nurodytų Reglamento (ES) Nr. 517/2014 I priedo 1 skirsnyje, arba mišinių, kuriuose yra bent vienos rūšies tokių dujų) kiekis atskirai nurodomas metrinėmis tonomis tūkstantųjų tikslumu.
      Šiame skirsnyje teikiama informacija apie visą hidrofluorangliavandenilių tiekimo veiklą, susijusią su ataskaitiniais kalendoriniais metais išduotais leidimais, apie kuriuos duomenys teikiami 9 skirsnyje. Šios informacijos reikia norint patikrinti, ar laikomasi Reglamento (ES) Nr. 517/2014 18 straipsnio 2 dalies.

                     TEIKTINA INFORMACIJA

                     PASTABOS

                  10A

                  Įmonėms, kurioms išduoti leidimai rinkai tiekti hidrofluorangliavandenilių pripildytą šaldymo, oro kondicionavimo ir šilumos siurblių įrangą, pristatytų dujų kiekis.

                  Turi būti nurodyta (-os) dujas gaunanti (-čios) įmonė (-ės).
                  Kartu su ataskaita įmonės turėtų pateikti papildomų įrodymų dėl visų fiziškai pristatytų dujų, apie kurias čia teikiami duomenys (pvz., sąskaitas faktūras).

         11 skirsnis.   Informaciją turi pateikti įmonės, pagal Reglamento Nr. 517/2014 19 straipsnio 4 dalį rinkai pateikusios gaminiuose ar įrangoje esančių dujų (Reglamento (ES) Nr. 517/2014 19 straipsnio 4 dalis ir Reglamento (ES) Nr. 517/2014 VII priedo 6 punktas)

      Pirmą kartą taikoma atsiskaitant už 2014 m. vykdytą veiklą (ne vėliau kaip 2015 m. kovo 31 d.).
      Fluorintų šiltnamio efektą sukeliančių dujų, įrašytų į Reglamento (ES) Nr. 517/2014 I arba II priedą, arba mišinių, kuriuose yra bent vienos rūšies tokių dujų, esančių gaminiuose ir įrangoje, kiekis nurodomas pagal kategorijas, metrinėmis tonomis tūkstantųjų tikslumu. Be bendro dujų kiekio dar nurodomas kiekvienai kategorijai tenkančių įtaisų skaičius, nebent būtų nurodyta kitaip.
      Sąjungos kilmės gaminių ar įrangos gamintojai neturi teikti informacijos apie gaminius ir įrangą, jeigu juose esančios dujos buvo prieš tai importuotos į Sąjungą arba joje pagamintos. Tais atvejais, kai gamintojas pats Sąjungoje gamina nefasuotas dujas savo gaminiams ir įrangai gaminti, į teikiamą informaciją apie gamybą (1 skirsnis) taip pat įtraukiami duomenys apie atitinkamus dujų kiekius, kad tų kiekių nereikėtų nurodyti šiame skirsnyje.
      Gaminių ar įrangos, kuriuose yra į Reglamento (ES) Nr. 517/2014 I arba II priedą įrašytų fluorintų šiltnamio efektą sukeliančių dujų, importuotojai pateikia informaciją apie visas importuotas dujas, kurias muitinė išleido į laisvą apyvartą Sąjungoje. Apie iš anksto sumaišytų poliolių importą informacija teikiame ne šiame, o 2 skirsnyje. Tais atvejais, kai importuotoje šaldymo, oro kondicionavimo arba šilumos siurblių įrangoje esantys hidrofluorangliavandeniliai (į Reglamento (ES) Nr. 517/2014 I priedo 1 skirsnį įrašytos dujos arba mišiniai, kuriuose yra bent vienos rūšies tokių dujų) anksčiau buvo eksportuoti iš Sąjungos ir jiems taikyta pateikimą rinkai ribojanti hidrofluorangliavandenilių kvota, apie tai duomenys pateikiami 12 skirsnyje, siekiant įrodyti, kad laikomasi Reglamento (ES) Nr. 517/2014 14 straipsnio.
      Toliau išvardytos gaminių ar įrangos kategorijos apima sudedamąsias dalis, skirtas nurodytoms gaminių ar įrangos kategorijoms.
      Terminas „tiesioginis dizainas“ reiškia, visų pirma, „oro–oro“, „vandens–oro“, „sūrymo–oro“ sistemas; terminas „netiesioginis dizainas“, visų pirma, reiškia „oro–vandens“, „vandens–vandens“, „sūrymo–vandens“ sistemas, įskaitant vandeninius šilumos siurblius.

                     AUTOMATIŠKAI APSKAIČIUOJAMI KIEKIAI

                     PASTABOS

                  11 A

                  Stacionari komfortiško vėsinimo ar šildymo įranga

                  11A = 11A1 + 11A2 + 11A3 + 11A4 + 11A5 + 11A6 + 11A7 + 11A8 + 11A9 + 11A10 + 11A11 + 11A12 + 11A13 + 11A14

                     TEIKTINA INFORMACIJA

                  11A1

                  Stacionari komfortiško vėsinimo ar šildymo įranga (tiesioginio dizaino): judamieji autonominiai/vienblokiai įtaisai

                  11A2

                  Stacionari komfortiško vėsinimo ar šildymo įranga (tiesioginio dizaino): autonominiai/vienblokiai stogo įtaisai

                  11A3

                  Stacionari komfortiško vėsinimo ar šildymo įranga (tiesioginio dizaino): autonominiai/vienblokiai kitų rūšių įtaisai

                  Turi būti nurodyta (-os) įrangos rūšis (-ys).

                  11A4

                  Stacionari komfortiško vėsinimo ar šildymo įranga (tiesioginio dizaino): monosekciniai įtaisai, kuriuose yra 3 kg ar daugiau aušalo

                  11A5

                  Stacionari komfortiško vėsinimo ar šildymo įranga (tiesioginio dizaino): monosekciniai įtaisai, kuriuose yra mažiau kaip 3 kg aušalo

                  11A6

                  Stacionari komfortiško vėsinimo ar šildymo įranga (tiesioginio dizaino): daugiasekciniai įtaisai

                  11A7

                  Stacionari komfortiško vėsinimo ar šildymo įranga (tiesioginio dizaino): autonominiai/vienblokiai buitiniai įtaisai

                  11A8

                  Stacionari komfortiško vėsinimo ar šildymo įranga (netiesioginio dizaino): autonominiai/vienblokiai komercinės ar pramoninės paskirties įtaisai

                  11A9

                  Stacionari komfortiško vėsinimo ar šildymo įranga (netiesioginio dizaino): autonominiai/vienblokiai kitos paskirties įtaisai

                  Turi būti nurodyta (-os) numatyta (-os) paskirtis (-ys).

                  11A10

                  Stacionari komfortiško vėsinimo ar šildymo įranga (netiesioginio dizaino): sudėtiniai buitiniai įtaisai

                  11A11

                  Stacionari komfortiško vėsinimo ar šildymo įranga (netiesioginio dizaino): sudėtiniai komercinės ar pramoninės paskirties įtaisai

                  11A12

                  Stacionari komfortiško vėsinimo ar šildymo įranga (netiesioginio dizaino): sudėtiniai kitos paskirties įtaisai

                  Turi būti nurodyta (-os) numatyta (-os) paskirtis (-ys).

                  11A13

                  Stacionari komfortiško vėsinimo ar šildymo įranga (tiesioginio ir netiesioginio dizaino): autonominiai/vienblokiai įtaisai

                  11A14

                  Stacionari komfortiško vėsinimo ar šildymo įranga (tiesioginio ir netiesioginio dizaino): sudėtiniai įtaisai

                     AUTOMATIŠKAI APSKAIČIUOJAMI KIEKIAI

                  11B

                  Stacionari šaldymo įranga

                  11B = 11B1 + 11B2 + 11B3 + 11B4 + 11B5 + 11B6 + 11B7 + 11B8 + 11B9 + 11B10 + 11B11 + 11B12 + 11B13 + 11B14

                     TEIKTINA INFORMACIJA

                  11B1

                  Stacionari šaldymo įranga (tiesioginio dizaino): buitiniai autonominiai/vienblokiai įtaisai

                  11B2

                  Stacionari šaldymo įranga (tiesioginio dizaino): komercinės ar pramoninės paskirties autonominiai/vienblokiai įtaisai

                  11B3

                  Stacionari šaldymo įranga (tiesioginio dizaino): kitos paskirties autonominiai/vienblokiai įtaisai

                  Turi būti nurodyta (-os) numatyta (-os) paskirtis (-ys).

                  11B4

                  Stacionari šaldymo įranga (tiesioginio dizaino): komercinės ar pramoninės paskirties sudėtiniai įtaisai

                  11B5

                  Stacionari šaldymo įranga (tiesioginio dizaino): kitos paskirties sudėtiniai įtaisai

                  Turi būti nurodyta (-os) numatyta (-os) paskirtis (-ys).

                  11B6

                  Stacionari šaldymo įranga (netiesioginio dizaino): komercinės ar pramoninės paskirties autonominiai/vienblokiai įtaisai

                  11B7

                  Stacionari šaldymo įranga (netiesioginio dizaino): kitos paskirties autonominiai/vienblokiai įtaisai

                  Turi būti nurodyta (-os) numatyta (-os) paskirtis (-ys).

                  11B8

                  Stacionari šaldymo įranga (netiesioginio dizaino): komercinės ar pramoninės paskirties sudėtiniai įtaisai

                  11B9

                  Stacionari šaldymo įranga (netiesioginio dizaino): kitos paskirties sudėtiniai įtaisai

                  Turi būti nurodyta (-os) numatyta (-os) paskirtis (-ys).

                  11B10

                  Stacionari šaldymo įranga (tiesioginio ir netiesioginio dizaino): autonominiai/vienblokiai įtaisai

                  11B11

                  Stacionari šaldymo įranga (tiesioginio ir netiesioginio dizaino): sudėtiniai įtaisai

                  11B12

                  Stacionari pramoninio vėsinimo arba šildymo įranga (tiesioginio dizaino)

                  11B13

                  Stacionari pramoninio vėsinimo ar šildymo įranga (netiesioginio dizaino)

                  11B14

                  Stacionari pramoninio vėsinimo ar šildymo įranga (tiesioginio ir netiesioginio dizaino)

                  11C

                  Būgniniai džiovintuvai su šilumos siurbliais

                     AUTOMATIŠKAI APSKAIČIUOJAMI KIEKIAI

                  11D

                  Stacionari šildymo/oro kondicionavimo įranga su šilumos siurbliais ir šaldymo įranga, naudojama visais kitais tikslais

                  11D = 11D1 + 11D2 + 11D3

                     TEIKTINA INFORMACIJA

                  11D1

                  Stacionari šildymo, oro kondicionavimo ir šaldymo įranga, naudojama visais kitais tikslais (tiesioginio dizaino)

                  Turi būti nurodyta (-os) įrangos rūšis (-ys) ir paskirtis (-ys).

                  11D2

                  Stacionari šildymo, oro kondicionavimo ir šaldymo įranga, naudojama visais kitais tikslais (netiesioginio dizaino)

                  Turi būti nurodyta (-os) įrangos rūšis (-ys) ir paskirtis (-ys).

                  11D3

                  Stacionari šildymo, oro kondicionavimo ir šaldymo įranga, naudojama visais kitais tikslais (tiesioginio ir netiesioginio dizaino)

                  Turi būti nurodyta (-os) įrangos rūšis (-ys) ir paskirtis (-ys).

                     AUTOMATIŠKAI APSKAIČIUOJAMI KIEKIAI

                  11E

                  Kilnojamoji šaldymo įranga

                  11E = 11E1 + 11E2 + 11E3 + 11E4

                     TEIKTINA INFORMACIJA

                  11E1

                  Izoterminiams lengviesiems krovininiams automobiliams (pvz., furgonams) skirta kilnojamoji šaldymo įranga

                  11E2

                  Izoterminiams sunkiesiems krovininiams automobiliams (įskaitant sunkvežimius ir priekabas) skirta kilnojamoji šaldymo įranga

                  11E3

                  Laivams-šaldytuvams skirta kilnojamoji šaldymo įranga

                  11E4

                  Bet kokia kita kilnojamoji šaldymo įranga

                  Turi būti nurodyta (-os) įrangos rūšis (-ys).

                     AUTOMATIŠKAI APSKAIČIUOJAMI KIEKIAI

                  11F

                  Kilnojamoji oro kondicionavimo įranga

                  11F = 11F1 + 11F2 + 11F3 + 11F4 + 11F5 + 11F6 + 11F7 + 11F8 + 11F9

                     TEIKTINA INFORMACIJA

                  11F1

                  Keleiviniams automobiliams skirta kilnojamoji oro kondicionavimo įranga

                  11F2

                  Autobusams skirta kilnojamoji oro kondicionavimo įranga

                  11F3

                  Furgonams (lengviesiems krovininiams automobiliams) skirta kilnojamoji oro kondicionavimo įranga

                  11F4

                  Sunkvežimiams ir priekaboms (sunkiesiems krovininiams automobiliams) skirta kilnojamoji oro kondicionavimo įranga

                  11F5

                  Žemės, miškų ūkio ir statybinėms transporto priemonėms bei mašinoms skirta kilnojamoji oro kondicionavimo įranga

                  11F6

                  Geležinkelio transporto priemonėms skirta kilnojamoji oro kondicionavimo įranga

                  11F7

                  Laivams skirta kilnojamoji oro kondicionavimo įranga

                  11F8

                  Orlaiviams ir sraigtasparniams skirta kilnojamoji oro kondicionavimo įranga

                  11F9

                  Bet kokia kita kilnojamoji oro kondicionavimo įranga

                  Turi būti nurodyta (-os) įrangos rūšis (-ys).

                     AUTOMATIŠKAI APSKAIČIUOJAMA VERTĖ

                     11G

                     Bendras šaldymo, oro kondicionavimo arba šilumos siurblių įrangos skaičius

                     11G = 11A + 11B + 11C + 11D + 11E + 11F

                  11H

                  Putų gaminiai

                  11H = 11H1 + 11H2 + 11H3 + 11H4

                     TEIKTINA INFORMACIJA

                  11H1

                  Ekstruzinio polistireno (XPS) izoliacinės plokštės

                  XPS plokščių kiekis nurodomas kubiniais metrais (šalia tose plokštėse esančių fluorintų dujų kiekio, išreikšto metrinėmis tonomis)

                  11H2

                  Poliuretano (PU) izoliacinės plokštės

                  PU plokščių kiekis nurodomas kubiniais metrais (šalia tose plokštėse esančių fluorintų dujų kiekio, išreikšto metrinėmis tonomis)

                  11H3

                  Vienakomponentės montavimo putos (VMP)

                  Matavimo vienetu gali būti vienakomponenčių montavimo putų flakonai (vienetų skaičius nurodomas šalia tose putose esančių fluorintų dujų kiekio, išreikšto metrinėmis tonomis)

                  11H4

                  Kiti putų gaminiai

                  Turi būti nurodyta (-os) gaminio kategorija (-os).
                  Apie iš anksto sumaišytų poliolių (pvz., esančių putų sistemose/talpyklose) importą informacija teikiame ne šiame, o 2 skirsnyje.
                  Putų gaminių kiekis nurodomas kubiniais metrais, metrinėmis tonomis arba gaminio/įrangos vienetais (šalia tuose putų gaminiuose esančių fluorintų dujų kiekio, išreikšto metrinėmis tonomis)

                  11I

                  Priešgaisrinė įranga (įskaitant į transporto priemones integruotas sistemas)

                  11J

                  Medicininiai arba farmaciniai aerozoliai

                  11K

                  Nemedicininiai aerozoliai

                  11L

                  Medicinos įranga (be aerozolių)

                  11M

                  Elektros energijai perduoti ir skirstyti naudojami įrenginiai

                  11N

                  Kita elektros energijos perdavimo ir skirstymo įranga

                  11O

                  Dalelių greitintuvai

                  11P

                  Kiti gaminiai ir įranga, kuriuose yra į Reglamento (ES) Nr. 517/2014 I arba II priedą įrašytų dujų

                  Turi būti nurodyta (-os) gaminio ar įrangos kategorija (-os).
                  Matavimo vienetu gali būti tūris, svoris arba gaminių/įrangos vienetai.
                  (šalia fluorintų dujų kiekio, išreikšto metrinėmis tonomis)

                     AUTOMATIŠKAI APSKAIČIUOJAMI KIEKIAI

                  11Q

                  Bendras gaminių ir įrangos, kuriuose yra į Reglamento (ES) Nr. 517/2014 I arba II priedą įrašytų dujų, kiekis

                  11Q = 11G + 11H + 11I + 11J + 11K + 11L + 11M + 11N + 11O + 11P

         12 skirsnis.   Informaciją turi pateikti hidrofluorangliavandenilių pripildytos šaldymo, oro kondicionavimo arba šilumos siurblių įrangos importuotojai, jei importuotoje įrangoje esantys hidrofluorangliavandeniliai buvo prieš tai eksportuoti iš Sąjungos ir įrangos gamintojų tiesiogiai įsigyti iš eksportuojančios įmonės, ir jiems taikyta hidrofluorangliavandenilių pateikimą Sąjungos rinkai ribojanti kvota (Reglamento (ES) Nr. 517/2014 19 straipsnio 5 dalis ir Reglamento (ES) Nr. 517/2014 VII priedo 6 punktas)

      Pirmą kartą taikoma atsiskaitant už 2017 m. vykdytą veiklą (ne vėliau kaip 2018 m. kovo 31 d.).
      Kiekvienos rūšies hidrofluorangliavandenilių (dujų, nurodytų Reglamento (ES) Nr. 517/2014 I priedo 1 skirsnyje, arba mišinių, kuriuose yra bent vienos rūšies tokių dujų) kiekis atskirai nurodomas metrinėmis tonomis tūkstantųjų tikslumu.

                     TEIKTINA INFORMACIJA

                     PASTABOS

                  12 A

                  Hidrofluorangliavandenilių, esančių importuotoje įrangoje, kuriai skirti hidrofluorangliavandeniliai prieš tai eksportuoti iš Sąjungos ir kuriems taikyta pateikimą Sąjungos rinkai ribojanti hidrofluorangliavandenilių kvota, kiekis

                  Turi būti nurodyta (-os) hidrofluorangliavandenilius eksportuojanti (-čios) įmonė (-ės) ir eksporto metai.

         13 skirsnis.   Informaciją turi pateikti hidrofluorangliavandenilių pripildytos šaldymo, oro kondicionavimo arba šilumos siurblių įrangos importuotojai, jei įrangoje esantys hidrofluorangliavandeniliai apskaitomi kvotų sistemoje, taikant leidimus (Reglamento (ES) Nr. 517/2014 19 straipsnio 5 dalis ir Reglamento (ES) Nr. 517/2014 VII priedo 6 punktas)

      Pirmą kartą taikoma atsiskaitant už 2017 m. vykdytą veiklą (ne vėliau kaip 2018 m. kovo 31 d.).
      Kiekis nurodomas CO2 ekvivalento tonomis 1 CO2 ekvivalento tonos tikslumu, neišskiriant skirtingų hidrofluorangliavandenilių (dujų, įrašytų į Reglamento (ES) Nr. 517/2014 I priedo 1 skirsnį, arba mišinių, kuriuose yra bent vienos rūšies tokių dujų).
      Įmonės praneša apie visus gautus leidimus naudoti hidrofluorangliavandenilių kvotas, pagal kurias ataskaitiniais kalendoriniais metais rinkai pateikti šaldymo, oro kondicionavimo arba šilumos siurblių įrangoje esantys hidrofluorangliavandeniliai.

                     TEIKTINA INFORMACIJA

                     PASTABOS

                  13A

                  Kiekiai, kuriems taikomi leidimai naudoti pagal Reglamento (ES) Nr. 517/2014 18 straipsnio 2 dalį gautas hidrofluorangliavandenilių kvotas

                  Turi būti nurodyta leidimus suteikianti (-čios) įmonė (-s) ir metai, kuriais išduotas leidimas.


title: 2017 m. kovo 8 d. Komisijos įgyvendinimo reglamentas (ES) 2017/408, kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama nedidelės rizikos veiklioji medžiaga silpnosios kiauliauogių mozaikos viruso VC1 izoliatas ir iš dalies keičiamas Komisijos įgyvendinimo reglamento (ES) Nr. 540/2011 priedas (Tekstas svarbus EEE. )

text:
9.3.2017

                  LT

                  Europos Sąjungos oficialusis leidinys

                  L 63/91

            KOMISIJOS ĮGYVENDINIMO REGLAMENTAS (ES) 2017/408
      2017 m. kovo 8 d.
      kuriuo pagal Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką patvirtinama nedidelės rizikos veiklioji medžiaga silpnosios kiauliauogių mozaikos viruso VC1 izoliatas ir iš dalies keičiamas Komisijos įgyvendinimo reglamento (ES) Nr. 540/2011 priedas
      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 22 straipsnio 1 dalį kartu su jo 13 straipsnio 2 dalimi,
      kadangi:

                  (1)

                  pagal Reglamento (EB) Nr. 1107/2009 7 straipsnio 1 dalį 2013 m. gruodžio 2 d. Nyderlandai gavo bendrovės „Valto BV“ paraišką dėl veikliosios medžiagos silpnosios kiauliauogių mozaikos viruso VC1 izoliato patvirtinimo. Pagal to reglamento 9 straipsnio 3 dalį Nyderlandai kaip valstybė narė ataskaitos rengėja 2014 m. birželio 30 d. pranešė pareiškėjui, kitoms valstybėms narėms, Komisijai ir Europos maisto saugos tarnybai (toliau – Tarnyba) apie paraiškos priimtinumą;

                  (2)

                  2015 m. lapkričio 10 d. valstybė narė ataskaitos rengėja pateikė Komisijai vertinimo ataskaitos projektą (kopiją – Tarnybai), kuriame vertinama, ar galima manyti, kad veiklioji medžiaga atitinka Reglamento (EB) Nr. 1107/2009 4 straipsnyje nustatytus patvirtinimo kriterijus;

                  (3)

                  Tarnyba laikėsi Reglamento (EB) Nr. 1107/2009 12 straipsnio 1 dalies nuostatų. Pagal Reglamento (EB) Nr. 1107/2009 12 straipsnio 3 dalį ji paprašė pareiškėjo valstybėms narėms, Komisijai ir Tarnybai pateikti papildomos informacijos. 2016 m. rugsėjo 8 d. valstybė narė ataskaitos rengėja, atnaujindama vertinimo ataskaitos projektą, pateikė Tarnybai papildomos informacijos vertinimą;

                  (4)

                  2016 m. lapkričio 18 d. Tarnyba pareiškėjui, valstybėms narėms ir Komisijai pranešė savo išvadą (2) dėl to, ar tikėtina, kad veiklioji medžiaga silpnosios kiauliauogių mozaikos viruso VC1 izoliatas atitinka Reglamento (EB) Nr. 1107/2009 4 straipsnyje nustatytus patvirtinimo kriterijus. Tarnyba suteikė visuomenei galimybę susipažinti su šia išvada.

                  (5)

                  2016 m. gruodžio 6 d. Komisija pateikė Augalų, gyvūnų, maisto ir pašarų nuolatiniam komitetui peržiūros ataskaitą dėl veikliosios medžiagos silpnosios kiauliauogių mozaikos viruso VC1 izoliato ir reglamento projektą, kuriuo nustatoma, kad silpnosios kiauliauogių mozaikos viruso VC1 izoliatas patvirtinamas;

                  (6)

                  pareiškėjui buvo suteikta galimybė pateikti pastabų dėl peržiūros ataskaitos;

                  (7)

                  buvo nustatyta, kad yra laikomasi Reglamento (EB) Nr. 1107/2009 4 straipsnyje nustatytų patvirtinimo kriterijų, kai bent vienas augalų apsaugos produktas, kurio sudėtyje yra šios veikliosios medžiagos, naudojamas pagal vieną ar kelias tipiškas paskirtis, visų pirma peržiūros ataskaitoje išnagrinėtas ir išsamiai aprašytas paskirtis. Todėl tie patvirtinimo kriterijai laikomi įvykdytais. Todėl tikslinga patvirtinti silpnosios kiauliauogių mozaikos viruso VC1 izoliatą;

                  (8)

                  tačiau pagal Reglamento (EB) Nr. 1107/2009 13 straipsnio 2 dalį kartu su to reglamento 6 straipsniu ir atsižvelgiant į dabartines mokslo ir technikos žinias, būtina nustatyti tam tikras sąlygas ir apribojimus;

                  (9)

                  be to, Komisijos nuomone, silpnosios kiauliauogių mozaikos viruso VC1 izoliatas yra nedidelės rizikos veiklioji medžiaga pagal Reglamento (EB) Nr. 1107/2009 22 straipsnį. Silpnosios kiauliauogių mozaikos viruso VC1 izoliatas nėra susirūpinimą kelianti medžiaga ir atitinka Reglamento (EB) Nr. 1107/2009 II priedo 5 punkte nustatytas sąlygas. Silpnosios kiauliauogių mozaikos viruso VC1 izoliatas yra natūraliai augaluose pasitaikanti viruso padermė. Šis augalų virusas nesireplikuoja už augalų ląstelių ribų, neturi ląstelinės struktūros ir negamina metabolitų. Jis nėra patogeniškas žmonėms ar gyvūnams. Tikimasi, kad taikant Reglamentu (EB) Nr. 1107/2009 patvirtintus naudojimo būdus žmonėms, gyvūnams ir aplinkai daromas papildomas poveikis bus nedidelis palyginti su natūraliu poveikiu;

                  (10)

                  todėl tikslinga patvirtinti silpnosios kiauliauogių mozaikos viruso VC1 izoliatą kaip nedidelės rizikos veikliąją medžiagą. Pagal Reglamento (EB) Nr. 1107/2009 13 straipsnio 4 dalį Komisijos įgyvendinimo reglamento (ES) Nr. 540/2011 (3) priedas turėtų būti atitinkamai iš dalies pakeistas;

                  (11)

                  šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

            PRIĖMĖ ŠĮ REGLAMENTĄ:
      1 straipsnis
      Veikliosios medžiagos patvirtinimas
      I priede nurodyta veiklioji medžiaga silpnosios kiauliauogių mozaikos viruso VC1 izoliatas patvirtinamas pagal šiame priede nustatytas sąlygas.
      2 straipsnis
      Įgyvendinimo reglamento (ES) Nr. 540/2011 pakeitimai
      Įgyvendinimo reglamento (ES) Nr. 540/2011 priedas iš dalies keičiamas pagal šio reglamento II priedą.
      3 straipsnis
      Įsigaliojimas
      Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

         Šis reglamentas privalomas visas ir tiesiogiai taikomas visose valstybėse narėse.
         Priimta Briuselyje 2017 m. kovo 8 d.

               Komisijos vardu

               Pirmininkas

            Jean-Claude JUNCKER

         (1)  OL L 309, 2009 11 24, p. 1.

         (2)  EFSA (Europos maisto saugos tarnyba), 2017 m. veikliosios medžiagos silpnosios kiauliauogių mozaikos viruso VC1 izoliato keliamos rizikos vertinimo tarpusavio peržiūros išvada. EFSA leidinys 2017;15(1):4651 [16 pp.]. doi: 10.2903/j.efsa.2017.4651.

         (3)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

         I PRIEDAS

                     Įprastas pavadinimas, identifikavimo numeriai

                     IUPAC pavadinimas

                     Grynumas (1)

                     Patvirtinimo data

                     Patvirtinimo galiojimo termino pabaiga

                     Konkrečios nuostatos

                     Silpnosios kiauliauogių mozaikos viruso VC1 izoliatas
                     Nuorodos numeris DSM 26973, Vokietijos mikroorganizmų ir ląstelių kultūrų kolekcija (DSMZ)

                     Netaikoma

                     Nikotino < 0,1 mg/L

                     2017 m. kovo 29 d.

                     2032 m. kovo 29 d.

                     Leidžiama naudoti tik šiltnamiuose.
                     Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į silpnosios kiauliauogių mozaikos viruso VC1 izoliato peržiūros ataskaitos išvadas, visų pirma į jos I ir II priedėlius.
                     Atlikdamos šį bendrą vertinimą, valstybės narės ypatingą dėmesį turėtų skirti su medžiaga dirbančių asmenų ir darbuotojų apsaugai, nes silpnosios kiauliauogių mozaikos viruso VC1 izoliatas yra potencialus jautriklis. Naudojimo sąlygose prireikus nurodomos rizikos mažinimo priemonės.
                     Gamintojas užtikrina, kad būtų griežtai laikomasi aplinkos apsaugos sąlygų ir kad gamybos metu būtų vykdoma kokybės kontrolės analizė.

            (1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.

         II PRIEDAS
         Įgyvendinimo reglamento (ES) Nr. 540/2011 priedo D dalis papildoma šiuo įrašu:

                        Įprastas pavadinimas, identifikavimo numeriai

                        IUPAC pavadinimas

                        Grynumas (*1)

                        Patvirtinimo data

                        Patvirtinimo galiojimo termino pabaiga

                        Konkrečios nuostatos

                        „8

                        Silpnosios kiauliauogių mozaikos viruso VC1 izoliatas
                        Nuorodos numeris DSM 26973, Vokietijos mikroorganizmų ir ląstelių kultūrų kolekcija (DSMZ)

                        Netaikoma

                        Nikotino < 0,1 mg/L

                        2017 m. kovo 29 d.

                        2032 m. kovo 29 d.

                        Leidžiama naudoti tik šiltnamiuose.
                        Įgyvendinant vienodus principus, nustatytus Reglamento (EB) Nr. 1107/2009 29 straipsnio 6 dalyje, atsižvelgiama į silpnosios kiauliauogių mozaikos viruso VC1 izoliato peržiūros ataskaitos išvadas, visų pirma į jos I ir II priedėlius.
                        Atlikdamos šį bendrą vertinimą, valstybės narės ypatingą dėmesį turėtų skirti su medžiaga dirbančių asmenų ir darbuotojų apsaugai, nes silpnosios kiauliauogių mozaikos viruso VC1 izoliatas yra potencialus jautriklis. Naudojimo sąlygose prireikus nurodomos rizikos mažinimo priemonės.
                        Gamintojas užtikrina, kad būtų griežtai laikomasi aplinkos apsaugos sąlygų ir kad gamybos metu būtų vykdoma kokybės kontrolės analizė.“

            (*1)  Išsamesnė informacija apie veikliosios medžiagos tapatybę ir specifikaciją pateikta peržiūros ataskaitoje.


title: 2017 m. kovo 7 d. Komisijos įgyvendinimo reglamentas (ES) 2017/397, kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti

text:
8.3.2017

               LT

               Europos Sąjungos oficialusis leidinys

               L 60/32

         KOMISIJOS ĮGYVENDINIMO REGLAMENTAS (ES) 2017/397
   2017 m. kovo 7 d.
   kuriuo nustatomos standartinės importo vertės, skirtos tam tikrų vaisių ir daržovių įvežimo kainai nustatyti
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1),
   atsižvelgdama į 2011 m. birželio 7 d. Komisijos įgyvendinimo reglamentą (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (2), ypač į jo 136 straipsnio 1 dalį,
   kadangi:

               (1)

               Įgyvendinimo reglamentu (ES) Nr. 543/2011, atsižvelgiant į daugiašalių derybų dėl prekybos Urugvajaus raunde rezultatus, nustatomi kriterijai, pagal kuriuos Komisija nustato standartines importo iš trečiųjų šalių vertes produktams ir laikotarpiams, nurodytiems jo XVI priedo A dalyje;

               (2)

               remiantis Įgyvendinimo reglamento (ES) Nr. 543/2011 136 straipsnio 1 dalimi, standartinė importo vertė apskaičiuojama kiekvieną darbo dieną atsižvelgiant į kintančius kasdienius duomenis. Todėl šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Įgyvendinimo reglamento (ES) Nr. 543/2011 136 straipsnyje minimos standartinės importo vertės yra nustatytos šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. kovo 7 d.

            Komisijos vardu

            Pirmininko pavedimu

         Jerzy PLEWA

            Generalinis direktorius

            Žemės ūkio ir kaimo plėtros generalinis direktoratas

      (1)  OL L 347, 2013 12 20, p. 671.

      (2)  OL L 157, 2011 6 15, p. 1.

      PRIEDAS

         Standartinės importo vertės, skirtos kai kurių vaisių ir daržovių įvežimo kainai nustatyti

                  (EUR/100 kg)

                  KN kodas

                  Trečiosios šalies kodas (1)

                  Standartinė importo vertė

                  0702 00 00

                  EG

                  235,2

                  IL

                  243,7

                  MA

                  97,0

                  TR

                  94,6

                  ZZ

                  167,6

                  0707 00 05

                  MA

                  80,2

                  TR

                  184,6

                  ZZ

                  132,4

                  0709 91 00

                  EG

                  97,7

                  ZZ

                  97,7

                  0709 93 10

                  MA

                  48,3

                  TR

                  153,2

                  ZZ

                  100,8

                  0805 10 22 , 0805 10 24 , 0805 10 28

                  EG

                  50,6

                  IL

                  80,7

                  MA

                  44,2

                  TN

                  56,9

                  TR

                  72,8

                  ZZ

                  61,0

                  0805 50 10

                  EG

                  74,7

                  TR

                  71,3

                  ZZ

                  73,0

                  0808 10 80

                  CN

                  135,3

                  US

                  128,5

                  ZZ

                  131,9

                  0808 30 90

                  CL

                  93,5

                  CN

                  77,6

                  ZA

                  113,7

                  ZZ

                  94,9

         (1)  Šalių nomenklatūra nustatyta 2012 m. lapkričio 27 d. Komisijos reglamentu (ES) Nr. 1106/2012, kuriuo dėl šalių ir teritorijų nomenklatūros atnaujinimo įgyvendinamas Europos Parlamento ir Tarybos reglamentas (EB) Nr. 471/2009 dėl Bendrijos statistikos, susijusios su išorės prekyba su ES nepriklausančiomis šalimis (OL L 328, 2012 11 28, p. 7). Kodas „ZZ“ atitinka „kitas šalis“.


title: 2017 m. liepos 25 d. Komisijos įgyvendinimo reglamentas (ES) 2017/1377, kuriuo pratęsiamas chlorofasinono, kaip veikliosios medžiagos 14-o tipo biocidiniams produktams gaminti, patvirtinimo galiojimas (Tekstas svarbus EEE. )

text:
26.7.2017

               LT

               Europos Sąjungos oficialusis leidinys

               L 194/15

         KOMISIJOS ĮGYVENDINIMO REGLAMENTAS (ES) 2017/1377
   2017 m. liepos 25 d.
   kuriuo pratęsiamas chlorofasinono, kaip veikliosios medžiagos 14-o tipo biocidiniams produktams gaminti, patvirtinimo galiojimas
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 14 straipsnio 4 dalies a punktą,
   kadangi:

               (1)

               Reglamentu (ES) Nr. 528/2012 veiklioji medžiaga chlorofasinonas patvirtinta kaip rodenticidas 14-o tipo biocidiniams produktams gaminti;

               (2)

               vadovaujantis Reglamento (ES) Nr. 528/2012 13 straipsnio 1 dalimi Europos cheminių medžiagų agentūrai (toliau – Agentūra) buvo pateikta paraiška pratęsti tos veikliosios medžiagos patvirtinimo galiojimą. Šią paraišką kaip vertinančioji kompetentinga institucija įvertino Ispanijos kompetentinga institucija;

               (3)

               2016 m. kovo 25 d. vertinančioji kompetentinga institucija pateikė Agentūrai rekomendaciją dėl chlorofasinono patvirtinimo galiojimo pratęsimo;

               (4)

               2016 m. birželio 16 d. Agentūros Biocidinių produktų komitetas, atsižvelgdamas į vertinančiosios kompetentingos institucijos išvadas, parengė Agentūros nuomonę (2);

               (5)

               remiantis ta nuomone, chlorofasinonas atitinka Europos Parlamento ir Tarybos reglamentu (EB) Nr. 1272/2008 (3) nustatytus kriterijus, kad būtų klasifikuojamas kaip 1B kategorijos reprodukcijai toksiška medžiaga. Todėl chlorofasinonas atitinka Reglamento (ES) Nr. 528/2012 5 straipsnio 1 dalies c punkte nustatytus netvirtinimo kriterijus;

               (6)

               be to, ši medžiaga atitinka Europos Parlamento ir Tarybos reglamentu (EB) Nr. 1907/2006 (4) nustatytus patvarios ir toksiškos medžiagos kriterijus. Produktų, kurių sudėtyje yra chlorofasinono, naudojimas kelia susirūpinimą dėl pirminio ir antrinio apsinuodijimo atvejų, net kai taikomos griežtos rizikos valdymo priemonės. Todėl chlorofasinonas taip pat atitinka keistinos veikliosios medžiagos kriterijus pagal Reglamento (ES) Nr. 528/2012 10 straipsnio 1 dalies d ir e punktus;

               (7)

               remiantis Reglamento (ES) Nr. 528/2012 12 straipsniu, veikliųjų medžiagų, kurios atitinka netvirtinimo kriterijus, patvirtinimo galiojimas gali būti pratęstas tik tuo atveju, jei įvykdoma bent viena iš to reglamento 5 straipsnio 2 dalyje nustatytos nukrypti leidžiančios nuostatos sąlygų;

               (8)

               pagal Reglamento (ES) Nr. 528/2012 10 straipsnio 3 dalį Agentūra surengė viešas konsultacijas, kad surinktų atitinkamą informaciją apie chlorofasinoną, įskaitant informaciją apie turimus pakaitalus;

               (9)

               Komisija taip pat surengė specialias viešas konsultacijas, kad surinktų informaciją apie tai, ar įvykdytos Reglamento (ES) Nr. 528/2012 5 straipsnio 2 dalyje nustatytos nukrypti leidžiančios nuostatos sąlygos. Komisija paskelbė per konsultacijas gautas pastabas;

               (10)

               per minėtas dvi viešas konsultacijas gautos pastabos ir informacija apie galimas antikoaguliantinių rodenticidų alternatyvas, įtrauktos į Komisijos ataskaitos dėl antikoaguliantinių rodenticidų rizikos mažinimo priemonių (5) 1 priedą, buvo aptartos su valstybėmis narėmis Biocidinių produktų nuolatiniame komitete;

               (11)

               graužikai gali nešioti patogenus, sukeliančius daugelį zoonozių, kurios gali kelti didelį pavojų žmonių ar gyvūnų sveikatai. Necheminiai graužikų kontrolės ar prevencijos metodai, kaip antai mechaninės, elektrinės arba lipnios gaudyklės, gali būti nepakankamai veiksmingi ir gali kelti kitų klausimų, pvz., ar tokie metodai yra humaniški, ar jie nesukelia graužikams nereikalingų kančių. Alternatyvios veikliosios medžiagos, patvirtintos naudoti kaip rodenticidai, gali netikti visoms naudotojų kategorijoms ar būti neveiksmingos visų rūšių graužikams. Kadangi veiksminga graužikų kontrolė negali būti grindžiama vien tik necheminiais kontrolės ar prevencijos metodais, remiant šias alternatyvas chlorofasinonas laikomas būtinu tinkamai graužikų kontrolei užtikrinti. Taigi naudojant chlorofasinoną būtų užkirstas kelias dideliam su graužikais susijusiam pavojui žmonių ir gyvūnų sveikatai arba šis pavojus būtų kontroliuojamas. Todėl 5 straipsnio 2 dalies b punkte nustatyta sąlyga yra įvykdyta;

               (12)

               šiuo metu graužikų kontrolė daugiausia grindžiama antikoaguliantinių rodenticidų naudojimu; jų nepatvirtinus graužikų kontrolė būtų nepakankama. Tai gali sukelti ne tik didelį neigiamą poveikį žmonių ar gyvūnų sveikatai arba aplinkai, bet ir daryti poveikį visuomenės požiūriui į su graužikų poveikiu susijusią jos saugą arba saugumui daugelyje ekonominės veiklos sričių, kurios gali nukentėti nuo graužikų, todėl tai turėtų ekonominių ir socialinių padarinių. Kita vertus, riziką žmonių sveikatai, gyvūnų sveikatai ar aplinkai, sukeliamą produktų, kurių sudėtyje yra chlorofasinono, galima sumažinti, jei jie naudojami laikantis tam tikrų specifikacijų ir sąlygų. Todėl, palyginus su šios medžiagos naudojimo keliama rizika, visuomenei būtų padarytas neproporcingas neigiamas poveikis, jeigu chlorofasinonas nebūtų patvirtintas kaip veiklioji medžiaga. Todėl 5 straipsnio 2 dalies c punkte nustatyta sąlyga yra įvykdyta;

               (13)

               todėl tikslinga pratęsti chlorofasinono, skirto 14-o tipo biocidiniams produktams gaminti, patvirtinimo galiojimą, jei laikomasi tam tikrų specifikacijų ir sąlygų;

               (14)

               Chlorofasinonas yra keistina medžiaga pagal Reglamento (ES) Nr. 528/2012 10 straipsnio 1 dalies a, d ir e punktus, todėl turėtų būti taikomas to reglamento 10 straipsnio 4 dalyje nustatytas galiojimo pratęsimo laikotarpis;

               (15)

               Komisijos įgyvendinimo sprendimu (ES) 2015/1737 (6) patvirtinimo, kad bromadioloną, chlorofasinoną ir kumatetralilą galima naudoti 14-o tipo biocidiniuose produktuose, pirminė galiojimo pabaigos data nukelta iki 2018 m. birželio 30 d. Kadangi paraiškų pratęsti tų patvirtinimų galiojimą nagrinėjimas yra baigtas, Įgyvendinimo sprendimą (ES) 2015/1737 tikslinga panaikinti;

               (16)

               šiame reglamente nustatytos priemonės atitinka Biocidinių produktų nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Chlorofasinono kaip veikliosios medžiagos patvirtinimas 14-o tipo biocidiniams produktams gaminti yra pratęsiamas, jei laikomasi priede nustatytų specifikacijų ir sąlygų.
   2 straipsnis
   Įgyvendinimo sprendimas (ES) 2015/1737 panaikinamas.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. liepos 25 d.

            Komisijos vardu

            Pirmininkas

         Jean-Claude JUNCKER

      (1)  OL L 167, 2012 6 27, p. 1.

      (2)  https://echa.europa.eu/regulations/biocidal-products-regulation/approval-of-active-substances/bpc-opinions-on-active-substance-approval

      (3)  2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

      (4)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB ir 2000/21/EB (OL L 396, 2006 12 30, p. 1).

      (5)  Risk mitigation measures for anticoagulant rodenticides – Final Report. European Commission (2014), Brussels, Belgium. p. 100. ISBN 978–92–79–44992–5.

      (6)  2015 m. rugsėjo 28 d. Komisijos įgyvendinimo sprendimas (ES) 2015/1737, kuriuo nukeliama patvirtinimo, kad bromadioloną, chlorofasinoną ir kumatetralilą galima naudoti 14-o tipo biocidiniuose produktuose, galiojimo pabaigos data (OL L 252, 2015 9 29, p. 58).

      PRIEDAS

                  Bendrinis pavadinimas

                  IUPAC pavadinimas
                  Identifikavimo numeriai

                  Mažiausias veikliosios medžiagos grynumo laipsnis (1)

                  Patvirtinimo galiojimo pabaiga

                  Produkto rūšis

                  Specialiosios sąlygos

                  Chlorofasinonas

                  IUPAC pavadinimas:
                  2-[2-(4-chlorfenil)-2-fenilacetil] indan-1,3-dionas
                  EB Nr. 223–003–0
                  CAS Nr. 3691–35–8

                  978 g/kg

                  2024 m. birželio 30 d.

                  14

                  Remiantis Reglamento (ES) Nr. 528/2012 10 straipsnio 1 dalies a, d ir e punktais, chlorofasinonas laikomas keistina medžiaga.
                  Biocidinių produktų autorizacijos liudijimai išduodami laikantis šių bendrųjų sąlygų:

                              1.

                              vertinant produktą ypatingas dėmesys turi būti skiriamas poveikiui, rizikai ir veiksmingumui, susijusiems su tokiomis naudojimo paskirtimis, kurios yra įtrauktos į paraišką išduoti autorizacijos liudijimą, bet nebuvo įvertintos atliekant veikliosios medžiagos Sąjungos lygmens rizikos vertinimą. Be to, pagal Reglamento (ES) Nr. 528/2012 VI priedo 10 punktą vertinant produktą taip pat turi būti įvertinta, ar gali būti įvykdytos Reglamento (ES) Nr. 528/2012 5 straipsnio 2 dalyje nustatytos sąlygos;

                              2.

                              produktai valstybėse narėse autorizuojami naudoti tik jei įvykdoma bent viena iš Reglamento (ES) Nr. 528/2012 5 straipsnio 2 dalyje nustatytų sąlygų;

                              3.

                              vardinė chlorofasinono koncentracija produktuose, išskyrus sąlyčiui skirto pavidalo produktus, neturi viršyti 50 mg/kg, o sąlyčiui skirto pavidalo produktuose – 2 000  mg/kg;

                              4.

                              produktų sudėtyje turi būti atgrasomosios medžiagos ir dažų;

                              5.

                              rodenticidinių mitelių pavidalo produktai neautorizuojami;

                              6.

                              sąlyčiui skirto pavidalo produktai, išskyrus rodenticidinius miltelius, gali būti autorizuojami naudoti tik kvalifikuotiems profesionaliems naudotojams uždarose patalpose, į kurias negali patekti vaikai arba netiksliniai gyvūnai;

                              7.

                              produktai, skirti naudoti naikinimui nuolat naudojant jauką ar naikinimui dozuojant jauką, neautorizuojami;

                              8.

                              autorizuojami tik gatavi produktai;

                              9.

                              kiek įmanoma sumažinamas medžiagos pirminis ir antrinis poveikis žmonėms, netiksliniams gyvūnams ir aplinkai, parenkant ir taikant visas tinkamas esamas rizikos mažinimo priemones. Tai apima, pavyzdžiui, leidimą, jei įmanoma, produktą naudoti tik profesionaliems naudotojams arba kvalifikuotiems profesionaliems naudotojams arba papildomų specialiųjų sąlygų kiekvienai naudotojų kategorijai nustatymą;

                              10.

                              gaišenos ir nesuėstas jaukas šalinami pagal vietos reikalavimus. Šalinimo būdas konkrečiai nustatomas nacionalinės autorizacijos liudijimo produkto savybių santraukoje ir nurodomas produkto etiketėje.

                        Biocidinių produktų, skirtų naudoti plačiajai visuomenei, autorizacijos liudijimams be bendrųjų sąlygų taikomos šios sąlygos:

                              1.

                              produktai autorizuojami naudoti tik supakuoti nepažeidžiamose jauko dėžutėse;

                              2.

                              produktai tiekiami tik pakuotėse, kuriose didžiausias jauko dozių skaičius yra:

                                          a)

                                          tik produktams nuo pelių:

                                                      i)

                                                      grūdų, granulių arba pastos pavidalo jaukas: 250 g;

                                                      ii)

                                                      vaško kubelių pavidalo jaukas: 500 g;

                                          b)

                                          tik produktams nuo žiurkių arba pelių ir žiurkių:

                                                      i)

                                                      grūdų, granulių arba pastos pavidalo jaukas: 750 g;

                                                      ii)

                                                      vaško kubelių pavidalo jaukas: 1 500  g;

                              3.

                              produktai nuo Rattus norvegicus ir Rattus rattus autorizuojami naudoti tik uždarose patalpose arba pastatuose ir aplink pastatus;

                              4.

                              produktai nuo Mus musculus autorizuojami naudoti tik uždarose patalpose;

                              5.

                              produktus rinkai tiekiantys asmenys užtikrina, kad prie produktų būtų pridėta informacija apie riziką, susijusią su antikoaguliantiniais rodenticidais apskritai, ribojamąsias priemones, kuriomis užtikrinama, kad produktų būtų naudojama tik tiek, kiek būtina, ir atsargumo priemones, kurių reikia imtis;

                              6.

                              biriojo jauko, pvz., grūdų ar granulių, pavidalo produktai autorizuojami naudoti tik preparatuose, kurie, siekiant sumažinti poveikį žmonėms ir aplinkai, tiekiami maišeliuose arba kitose pakuotėse.

                        Biocidinių produktų, skirtų naudoti profesionaliems naudotojams, autorizacijos liudijimams be bendrųjų sąlygų taikomos šios sąlygos:

                              1.

                              produktai, skirti naudoti kanalizacijoje, atviroje erdvėje arba atliekų sąvartynuose, neautorizuojami;

                              2.

                              produktai autorizuojami naudoti tik supakuoti nepažeidžiamose jauko dėžutėse;

                              3.

                              asmenys, pateikiantys rinkai profesionaliems naudotojams skirtus produktus, užtikrina, kad šie produktai nebūtų tiekiami plačiajai visuomenei.

                        Biocidinių produktų, skirtų naudoti kvalifikuotiems profesionaliems naudotojams, autorizacijos liudijimams be bendrųjų sąlygų taikomos šios sąlygos:

                              1.

                              produktai gali būti autorizuojami naudoti kanalizacijoje, atviroje erdvėje arba atliekų sąvartynuose;

                              2.

                              produktai gali būti autorizuojami naudoti dengtose ir saugomose jauko vietose, jeigu juos naudojant užtikrinama to paties lygio apsauga netiksliniams gyvūnams ir žmonėms, kaip naudojant nepažeidžiamas jauko dėžutes;

                              3.

                              asmenys, pateikiantys rinkai kvalifikuotiems profesionaliems naudotojams skirtus produktus, užtikrina, kad šie produktai nebūtų tiekiami kitiems asmenims, išskyrus kvalifikuotus profesionalius naudotojus.

         (1)  Šioje skiltyje nurodytas grynumas – tai mažiausias įvertintos veikliosios medžiagos grynumo laipsnis. Rinkai pateikiamame produkte esanti veiklioji medžiaga gali būti tokio paties arba kitokio grynumo, jei įrodyta, kad ji yra techniniu požiūriu lygiavertė įvertintai veikliajai medžiagai.


title: 2015 m. kovo 2 d. Tarybos įgyvendinimo reglamentas (ES) 2015/325, kuriuo įgyvendinamas Reglamento (ES) Nr. 356/2010, kuriuo, atsižvelgiant į padėtį Somalyje, nustatomos tam tikros specialios ribojamosios priemonės tam tikriems fiziniams ar juridiniams asmenims, subjektams arba įstaigoms, 13 straipsnis

text:
3.3.2015

               LT

               Europos Sąjungos oficialusis leidinys

               L 58/41

         TARYBOS ĮGYVENDINIMO REGLAMENTAS (ES) 2015/325
   2015 m. kovo 2 d.
   kuriuo įgyvendinamas Reglamento (ES) Nr. 356/2010, kuriuo, atsižvelgiant į padėtį Somalyje, nustatomos tam tikros specialios ribojamosios priemonės tam tikriems fiziniams ar juridiniams asmenims, subjektams arba įstaigoms, 13 straipsnis
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2010 m. balandžio 26 d. Tarybos reglamentą (ES) Nr. 356/2010, kuriuo, atsižvelgiant į padėtį Somalyje, nustatomos tam tikros specialios ribojamosios priemonės tam tikriems fiziniams ar juridiniams asmenims, subjektams arba įstaigoms (1), ypač į jo 13 straipsnį,
   kadangi:

               (1)

               2010 m. balandžio 26 d. Taryba priėmė Reglamentą (ES) Nr. 356/2010;

               (2)

               2014 m. gruodžio 19 d. Jungtinių Tautų Saugumo Tarybos komitetas, įsteigtas pagal Jungtinių Tautų Saugumo Tarybos rezoliucijas 751 (1992) ir 1907 (2009), iš asmenų, kuriems taikomos Saugumo Tarybos rezoliucijos 1844 (2008) 1, 3 ir 7 punktais nustatytos ribojamosios priemonės, sąrašo išbraukė vieną asmenį;

               (3)

               todėl Reglamento (ES) Nr. 356/2010 I priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (ES) Nr. 356/2010 I priedas iš dalies keičiamas taip, kaip išdėstyta šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. kovo 2 d.

            Tarybos vardu

            Pirmininkė

         D. REIZNIECE-OZOLA

      (1)  OL L 105, 2010 4 27, p. 1.

      PRIEDAS
      Reglamento (ES) Nr. 356/2010 I priede įrašas, susijęs su toliau nurodytu asmeniu, išbraukiamas:
      Mohamed SA'ID


title: 2014 m. kovo 10 d. Komisijos įgyvendinimo reglamentas (ES) Nr. 228/2014, kuriuo dėl duomenų perdavimo formato ir tvarkos iš dalies keičiamas Reglamentas (EB) Nr. 601/2006, įgyvendinantis Europos Parlamento ir Tarybos reglamentą (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos

text:
11.3.2014

               LT

               Europos Sąjungos oficialusis leidinys

               L 70/16

      KOMISIJOS ĮGYVENDINIMO REGLAMENTAS (ES) Nr. 228/2014
   2014 m. kovo 10 d.
   kuriuo dėl duomenų perdavimo formato ir tvarkos iš dalies keičiamas Reglamentas (EB) Nr. 601/2006, įgyvendinantis Europos Parlamento ir Tarybos reglamentą (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. sausio 12 d. Europos Parlamento ir Tarybos reglamentą (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos (1), ypač į jo 7 straipsnį,
   kadangi:

               (1)

               Komisijos reglamentu (EB) Nr. 601/2006 (2) buvo nustatytos įgyvendinimo taisyklės, reglamentuojančios Komisijai (Eurostatui) perduodamų reikiamų duomenų apie mokėjimų balansą, tarptautinę prekybą paslaugomis ir tiesiogines užsienio investicijas formatą ir tvarką, ir buvo apibrėžtos duomenų struktūros techninės specifikacijos;

               (2)

               Komisijos reglamentu (ES) Nr. 555/2012 (3) buvo atnaujinti duomenims keliami reikalavimai ir Reglamento (EB) Nr. 184/2005 apibrėžtys, kad būtų atsižvelgta į naujus tarptautinius standartus (Tarptautinio valiutos fondo (TVF) mokėjimų balanso ir tarptautinių investicijų balanso vadovą, Ekonominio bendradarbiavimo ir plėtros organizacijos (EBPO) tiesioginių užsienio investicijų pavyzdinę apibrėžtį ir Jungtinių Tautų (JT) tarptautinės prekybos paslaugomis statistikos vadovą), kuriais nustatomos bendrosios tokių statistinių duomenų rinkimo taisyklės;

               (3)

               pagal tarptautinius standartus „Statistinių duomenų ir metaduomenų mainų standartas“ (SDMX) buvo nustatytas kaip bendras teikiamų duomenų formatas vykdant duomenų ir metaduomenų elektroninius mainus, daug tarptautinių organizacijų ir nacionalinių duomenis rengiančių institucijų jį yra patvirtinusios ar ketina patvirtinti. Todėl reikia nustatyti platesnę SDMX atitinkančių duomenų formatų apibrėžtį ir naują duomenų struktūros apibrėžtį, parengtą pagal šį standartą;

               (4)

               todėl turėtų būti iš dalies pakeistas Reglamentas (EB) Nr. 601/2006, kuriame duomenų formatą „Gesmes“ buvo reikalaujama naudoti kaip vienintelį būdą, kuriuo valstybės narės perduoda duomenis Komisijai (Eurostatui), kad šiame reglamente irgi būtų pateiktos nuorodos į SDMX;

               (5)

               duomenų struktūros techninės specifikacijos neturėtų būti teisiškai privalomos. Komisijos rekomenduojamos techninės specifikacijos turėtų būti įtrauktos į kasmet peržiūrimą Eurostato mokėjimų balanso vadovą (4). Reglamentas (EB) Nr. 601/2006 turėtų būti atitinkamai iš dalies pakeistas;

               (6)

               šiame reglamente numatytos priemonės atitinka Mokėjimų balanso komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 601/2006 iš dalies keičiamas taip:

               (1)

               2 straipsnis pakeičiamas taip:
               „2 straipsnis
               Duomenų formatas
               Valstybės narės naudoja SDMX atitinkančius duomenų formatus. Komisija (Eurostatas) suteikia galimybę naudotis išsamia su šiais formatais susijusia dokumentacija ir teikia rekomendacijas, kaip įdiegti minėtus formatus laikantis šio reglamento reikalavimų.“

               (2)

               3 straipsnis išbraukiamas.

               (3)

               Priedas išbraukiamas.

         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. birželio 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. kovo 10 d.

            Komisijos vardu

            Pirmininkas

         José Manuel BARROSO

      (1)  OL L 35, 2005 2 8, p. 23.

      (2)  2006 m. balandžio 18 d. Komisijos reglamentas (EB) Nr. 601/2006, įgyvendinantis Europos Parlamento ir Tarybos reglamentą (EB) Nr. 184/2005 dėl duomenų perdavimo formato ir tvarkos (OL L 106, 2006 4 19, p. 7).

      (3)  2012 m. birželio 22 d. Komisijos reglamentas (ES) Nr. 555/2012, kuriuo dėl duomenims keliamų reikalavimų ir apibrėžčių atnaujinimo iš dalies keičiamas Europos Parlamento ir Tarybos reglamentas (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos (OL L 166, 2012 6 27, p. 22).

      (4)  Galima rasti per Europos Komisijos administravimo įstaigoms, įmonėms ir piliečiams skirto komunikacijos ir informacijos išteklių centro (CIRCABC) tiesioginį saitą


title: 2013 m. vasario 18 d. Komisijos įgyvendinimo reglamentas (ES) Nr. 140/2013, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [ Pa de Pagès Català (SGN)]

text:
20.2.2013

               LT

               Europos Sąjungos oficialusis leidinys

               L 47/18

         KOMISIJOS ĮGYVENDINIMO REGLAMENTAS (ES) Nr. 140/2013
   2013 m. vasario 18 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Pa de Pagès Català (SGN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               2013 m. sausio 3 d. įsigaliojo Reglamentas (ES) Nr. 1151/2012. Juo buvo panaikintas ir pakeistas 2006 m. kovo 20 d. Tarybos reglamentas (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2);

               (2)

               remiantis Reglamento (EB) Nr. 510/2006 6 straipsnio 2 dalimi, Ispanijos paraiška įregistruoti pavadinimą Pa de Pagès Català paskelbta Europos Sąjungos oficialiajame leidinyje
                   (3);

               (3)

               prieštaravimo pareiškimų pagal Reglamento (EB) Nr. 510/2006 7 straipsnį Komisija negavo, todėl šis pavadinimas turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Šio reglamento priede nurodytas pavadinimas įregistruojamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. vasario 18 d.

            Komisijos vardu Pirmininko pavedimu

         Dacian CIOLOȘ

            Komisijos narys

      (1)  OL L 343, 2012 12 14, p. 1.

      (2)  OL L 93, 2006 3 31, p. 12.

      (3)  OL C 128, 2012 5 3, p. 14.

      PRIEDAS
      Reglamento (ES) Nr. 1151/2012 I priedo I dalyje nurodyti žemės ūkio produktai ir maisto produktai:

         2.4 klasė.   Duona, pyragaičiai, pyragai, konditerijos gaminiai, sausainiai, kiti kepiniai

      ISPANIJA

         Pa de Pagès Català (SGN)


title: 2013 m. rugpjūčio 16 d. Komisijos įgyvendinimo reglamentas (ES) Nr. 787/2013 dėl leidimo naudoti preparatą Bacillus subtilis (ATCC PTA-6737) kaip mėsinių kalakutų ir veislei auginamų kalakutų pašarų priedą (leidimo turėtojas „Kemin Europa N.V.“ )  Tekstas svarbus EEE

text:
17.8.2013

               LT

               Europos Sąjungos oficialusis leidinys

               L 220/15

      KOMISIJOS ĮGYVENDINIMO REGLAMENTAS (ES) Nr. 787/2013
   2013 m. rugpjūčio 16 d.
   dėl leidimo naudoti preparatą Bacillus subtilis (ATCC PTA-6737) kaip mėsinių kalakutų ir veislei auginamų kalakutų pašarų priedą (leidimo turėtojas „Kemin Europa N.V.“)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;

               (2)

               pagal Reglamento (EB) Nr. 1831/2003 7 straipsnį buvo pateiktas prašymas leisti naudoti preparatą Bacillus subtilis (ATCC PTA-6737) pagal naują paskirtį. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (3)

               prašymas pateiktas dėl leidimo naudoti Bacillus subtilis PTA-6737 (ATCC PTA-6737) pagal naują paskirtį kaip mėsinių kalakutų ir veislei auginamų kalakutų pašarų priedą, priskirtiną priedų kategorijai „zootechniniai priedai“;

               (4)

               preparatą Bacillus subtilis (ATCC PTA-6737) Komisijos reglamentu (ES) Nr. 107/2010 (2) buvo leista dešimt metų naudoti kaip mėsinių viščiukų pašarų priedą, Komisijos įgyvendinimo reglamentu (ES) Nr. 885/2011 (3) kaip viščiukų, iš kurių auginamos dedeklės, mėsinių ančių, putpelių, fazanų, kurapkų, perlinių vištų, karvelių, mėsinių žąsų ir stručių pašarų priedą ir Komisijos įgyvendinimo reglamentu (ES) Nr. 306/2013 kaip nujunkytų paršelių ir nujunkytų kiaulinių šeimos gyvūnų, išskyrus Sus scrofa domesticus, pašarų priedą (4);

               (5)

               Europos maisto saugos tarnyba (toliau – Tarnyba) 2013 m. kovo 13 d. (5) nuomonėje patvirtino savo ankstesnes išvadas, kad siūlomomis naudojimo sąlygomis preparatas Bacillus subtilis (ATCC PTA-6737) yra laikomas saugiu gyvūnų sveikatai, žmonių sveikatai ir aplinkai. Tarnyba taip pat padarė išvadą, kad priedas gali pagerinti mėsinių kalakutų zootechninius rodiklius ir kad šią išvadą galima taikyti veislei auginamiems kalakutams. Tarnyba nemano, kad reikėtų nustatyti konkrečius stebėjimo po pateikimo rinkai reikalavimus. Be to, patvirtinama pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta etaloninė laboratorija;

               (6)

               atlikus preparato Bacillus subtilis (ATCC PTA-6737) vertinimą nustatyta, kad Reglamento (EB) Nr. 1831/2003 5 straipsnyje išdėstytos leidimo suteikimo sąlygos įvykdytos. Todėl reikėtų leisti naudoti šį preparatą kaip nurodyta šio reglamento priede;

               (7)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Priede nurodytą preparatą, priskiriamą priedų kategorijai „zootechniniai priedai“ ir funkcinei grupei „žarnyno floros stabilizatoriai“, leidžiama naudoti kaip gyvūnų pašarų priedą šio reglamento priede nustatytomis sąlygomis.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. rugpjūčio 16 d.

            Komisijos vardu

            Pirmininkas

         José Manuel BARROSO

      (1)  OL L 268, 2003 10 18, p. 29.

      (2)  OL L 36, 2010 2 9, p. 1.

      (3)  OL L 229, 2011 9 6, p. 3.

      (4)  OL L 91, 2013 4 3, p. 5.

      (5)  EMST leidinys, 2013 m.; 11(4):3176.

      PRIEDAS

                  Priedo identifikavimo numeris

                  Leidimo turėtojo pavadinimas

                  Priedas

                  Sudėtis, cheminė formulė, aprašymas, analizės metodas

                  Gyvūno rūšis arba kategorija

                  Didžiausias amžius

                  Mažiausias kiekis

                  Didžiausias kiekis

                  Kitos nuostatos

                  Leidimo galiojimo terminas

                  KSV/kg visaverčio 12 % drėgnio pašaro

                     Zootechninių priedų kategorija. Funkcinė grupė: žarnyno floros stabilizatoriai

                  4b1823

                     Kemin Europa N.V.

                     Bacillus subtilis ATCC PTA-6737

                                 Priedo sudėtis

                              preparatas Bacillus subtilis (ATCC PTA-6737), kuriame yra ne mažiau kaip 1 × 1010 KSV/g priedo
                              kieto pavidalo

                                 Veikliosios medžiagos apibūdinimas

                              Gyvybingos Bacillus subtilis (ATCC PTA-6737) sporos.

                                 Analizės metodas
                                  (1)

                              Skaičiavimas: paskleidimo ant plokštelės metodas naudojant triptono sojos agarą iš anksto karščiu apdorojus pašaro ėminius.
                              Identifikacija: pulsuojančio lauko gelio elektroforezės (PFGE) metodas.

                  Mėsiniai kalakutai ir veislei auginami kalakutai

                  —

                  1 × 108

                  —

                              1.

                              Priedo ir premikso naudojimo taisyklėse nurodyti laikymo temperatūrą, saugojimo trukmę ir stabilumą granuliuojant.

                              2.

                              Gali būti naudojamas gyvūnų pašaruose, kurių sudėtyje yra leidžiamų kokcidiostatų: diklazurilo, robenidino hidrochlorido, natrio lazalocido A, amonio maduramicino arba monensino natrio, tik jei suteiktas leidimas šį kokcidiostatą naudoti atitinkamų rūšių gyvūnams.

                  2023 m. rugsėjo 6 d.

         (1)  Išsamų analizės metodų aprašymą galima rasti Bendrijos etaloninės laboratorijos svetainėje http://irmm.jrc.ec.europa.eu/EURLs/EURL_feed_additives/Pages/index.aspx.


title: 2011 m. liepos 22 d. Komisijos įgyvendinimo reglamentas (ES) Nr. 733/2011, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Kołocz śląski/kołacz śląski (SGN))

text:
27.7.2011

               LT

               Europos Sąjungos oficialusis leidinys

               L 195/32

         KOMISIJOS ĮGYVENDINIMO REGLAMENTAS (ES) Nr. 733/2011
   2011 m. liepos 22 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas (Kołocz śląski/kołacz śląski (SGN))
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 4 dalies pirmą pastraipą,
   kadangi:

               (1)

               remiantis Reglamento (EB) Nr. 510/2006 6 straipsnio 2 dalies pirma pastraipa, Lenkijos paraiška įregistruoti pavadinimą Kołocz śląski/kołacz śląski paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (EB) Nr. 510/2006 7 straipsnį Komisija negavo, todėl šis pavadinimas turi būti įregistruotas,

         PRIĖMĖ ŠĮ REGLAMENTĄ:
   1 straipsnis
   Šio reglamento priede nurodytas pavadinimas įregistruojamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2011 m. liepos 22 d.

            Komisijos vardu, Pirmininko vardu

         Dacian CIOLOŞ

            Komisijos narys

      (1)  OL L 93, 2006 3 31, p. 12.

      (2)  OL C 299, 2010 11 5, p. 7.

      PRIEDAS
      Reglamento (EB) Nr. 510/2006 I priede nurodyti maisto produktai:

         2.4 klasė.   Duona, pyragaičiai, pyragai, konditerijos gaminiai, sausainiai ir kiti kepiniai

      LENKIJA

         Kołocz śląski/kołacz śląski (SGN)


title: 2015 m. birželio 22 d. Komisijos įgyvendinimo reglamentas (ES) 2015/967, kuriuo nustatomas kiekis, pridėtinas prie kiekio, nustatyto 2015 m. spalio 1 d.–gruodžio 31 d. laikotarpiui pagal Reglamentu (EB) Nr. 1384/2007 leistas naudoti tam tikras paukštienos sektoriaus produktų, kurių kilmės šalis yra Izraelis, tarifines kvotas

text:
23.6.2015

               LT

               Europos Sąjungos oficialusis leidinys

               L 157/40

         KOMISIJOS ĮGYVENDINIMO REGLAMENTAS (ES) 2015/967
   2015 m. birželio 22 d.
   kuriuo nustatomas kiekis, pridėtinas prie kiekio, nustatyto 2015 m. spalio 1 d.–gruodžio 31 d. laikotarpiui pagal Reglamentu (EB) Nr. 1384/2007 leistas naudoti tam tikras paukštienos sektoriaus produktų, kurių kilmės šalis yra Izraelis, tarifines kvotas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 188 straipsnio 2 ir 3 dalis,
   kadangi:

               (1)

               Komisijos reglamentu (EB) Nr. 1384/2007 (2) leista naudoti tarifines metines paukštienos sektoriaus produktų, kurių kilmės šalis yra Izraelis, importo kvotas;

               (2)

               2015 m. birželio 1–7 d. pateiktose 2015 m. liepos 1 d.–rugsėjo 30 d. kvotos laikotarpio dalies importo licencijų paraiškose nurodytas kiekis mažesnis už kiekį, kurį galima importuoti. Todėl reikėtų nustatyti kiekį, dėl kurio paraiškų nebuvo pateikta, ir jį pridėti prie kitai kvotos daliai numatyto kiekio,

               (3)

               siekiant užtikrinti šios priemonės veiksmingumą, šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Prie 2015 m. spalio 1 d.–gruodžio 31 d. kvotos laikotarpio dalies pridėtinas kiekis, dėl kurio pagal Reglamentą (EB) Nr. 1384/2007 importo licencijų paraiškų nepateikta, yra nurodytas šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 22 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  2007 m. lapkričio 26 d. Komisijos reglamentas (EB) Nr. 1384/2007, nustatantis išsamias Tarybos reglamento (EB) Nr. 2398/96 taikymo taisykles, susijusias su leidimu naudoti tam tikras paukštienos sektoriaus produktų, kurių kilmės šalis yra Izraelis, Bendrijos tarifines kvotas ir susijusias su tokių kvotų administravimu (OL L 309, 2007 11 27, p. 40).

      PRIEDAS

                  Eilės Nr.

                  Kiekis, dėl kurio paraiškų nepateikta, pridėtinas prie 2015 m. spalio 1 d.–gruodžio 31 d. laikotarpiui skirto kiekio
                  (kg)

                  09.4091

                  420 000

                  09.4092

                  2 830 000